
VENDIM
Nr. 1179, datë 24.12.2020

PËR RREGULLAT E PËRDORIMIT, ADMINISTRIMIT DHE RUAJTJES SË BAZËS SË TË DHËNAVE PËR PASURITË E PALUAJTSHME DHE PËR MIRATIMIN E LISTËS SË INSTITUCIONEVE QË KANË TË DREJTËN E AKSESIT NË SISTEMIN ELEKTRONIK TË TË DHËNAVE

Në mbështetje të nenit 100 të Kushtetutës dhe të neneve 13, pika 6, e 28, pikat 6 e 8, të ligjit nr. 111/2018, “Për kadastrën”, me propozimin e zëvendëskryeministrit, Këshilli i Ministrave

VENDOSI: 

[bookmark: _Hlk57893137]I. DISPOZITA TË PËRGJITHSHME
1. Ky vendim ka për qëllim: 
a) përcaktimin e mënyrës së përdorimit, administrimit dhe ruajtjes së të dhënave kadastrale të pasurive të paluajtshme (kadastrës në format digjital dhe/ose të çdo forme tjetër të administruar nga ASHK-ja);
b) përcaktimin e institucioneve që kanë të drejtën e aksesit në kadastrën digjitale dhe të kritereve që duhet të plotësojnë personat juridikë/fizikë, vendas apo të huaj, që kanë të drejtën e marrjes së kodit hyrës;
c) përcaktimin e rregullave për konsultimin e informacionit dhe nxjerrjen e ekstrakteve në mënyrë të drejtpërdrejtë nga kadastra digjitale.
2. Në këtë vendim termat e mëposhtëm kanë këto kuptime:
a) “Baza shtetërore e të dhënave kadastrale – ALBSCAD”, grumbullimi i organizuar i informacionit kadastral, si dhe i të dhënave që do të krijohen gjatë zbatimit të ligjit nr. 20/2020, “Për përfundimin e proceseve kalimtare të pronësisë në Republikën e Shqipërisë”, i ruajtur në formë elektronike, ku përpunimi dhe përditësimi i tij kryhen nëpërmjet një sistemi kompjuterik, si pjesë e plotësimit të detyrimeve ligjore të ASHK-së;
b) “Ekstrakt nga baza e të dhënave kadastrale”, dokumenti përmbledhës i të dhënave që merret nga përdoruesi i ALBSCAD-it;
c) “Institucioni administrues”, institucioni përgjegjës për administrimin e bazës së të dhënave shtetërore, në përputhje me aktin e krijimit;
ç) “Kod hyrës”, tërësia e kodit të autorizimit të përdorimit të sistemit, pra, të dhënat personale të përdoruesit dhe fjalëkalimi;
d) “Të dhëna parësore dhe dytësore”, të dhënat që administrohen nga ASHK-ja, sipas kuptimit të dhënë në nenin 7, të ligjit nr. 10325, datë 23.9.2010, “Për bazat e të dhënave shtetërore”.
3. Institucioni administrues i bazës shtetërore të të dhënave kadastrale është Agjencia Shtetërore e Kadastrës.
4. Baza shtetërore e të dhënave kadastrale ndërvepron me bazën e të dhënave shtetërore të institucioneve të tjera, duke përdorur si të dhëna dytësore të dhënat parësore të tyre. 
5. Mënyra e plotësimit dhe e përpunimit të të dhënave, shpërndarja e ekstrakteve nga ALBSCAD-i, e drejta e përdorimit dhe e ndërveprimi me bazat shtetërore të të dhënave të institucioneve të tjera bëhet duke garantuar sigurinë e sistemit, standardet dhe parimet për mbrojtjen e të dhënave personale, nëpërmjet disa niveleve të sigurisë. Rregullorja e funksionimit dhe e garantimit të sigurisë së përdorimit të ALBSCAD-it, sipas kësaj pike, miratohet nga Këshilli Drejtues i ASHK-së, në përputhje me përcaktimet e shkronjës “c”, të pikës 4, të nenit 8, të ligjit nr. 111/2018, “Për kadastrën”.

6. Në çdo rast, e drejta e përdorimit të bazës shtetërore të të dhënave kadastrale ALBSCAD jepet e ushtrohet në përputhje me rregullat e parashikuara nga legjislacioni në fuqi për të drejtën e informimit, për dokumentin elektronik, si dhe për mbrojtjen e të dhënave personale.
II. PËRMBAJTJA, ADMINISTRIMI DHE RUAJTJA E TË DHËNAVE KADASTRALE
[bookmark: _Hlk57902033][bookmark: _Hlk57902044]7. Në sistemin e të dhënave kadastrale administrohen të dhënat e mëposhtme:
a) Të dhënat për pasuritë e paluajtshme, që përbëhen nga:
i. skeda digjitale për çdo pasuri (të dhënat e kartelës së pasurisë së paluajtshme);
ii. kufijtë, përmasat, pozicioni gjeografik i pasurisë (harta kadastrale);
iii. dokumentacioni ligjor për të drejtat mbi çdo pasuri;
iv. të dhëna të tjera në përmbajtje të kartelës së pasurisë së paluajtshme;
b) të dhënat që krijohen nga zbatimi i ligjit nr. 20/2020, “Për përfundimin e proceseve kalimtare të pronësisë në Republikën e Shqipërisë”;
c) dokumentacioni i krijuar gjatë regjistrimit fillestar dhe përmirësimit/përditësimit të zonave kadastrale;
ç) elementet e sigurisë (kontrolli i hyrjes, autentifikimi, enkriptimi, kontrollet e integritetit, backup-et etj.); 
d) dokumentet ku evidentohet mënyra e ndërveprimit me bazat e të dhënave të institucioneve të tjera;
dh) dokumentet dhe informacioni për proceset e punës;
e) materialet për instruktim në ndihmë të përdoruesve të sistemit;
ë) ndërfaqe e bazuar në teknologjinë portal, si sisteme apo module; 
f) funksionet e kërkimit mbi raportet statistikore;
g) raportet statistikore për kërkesat e qytetarëve, noterëve, institucioneve, për llojin e pasurive të paluajtshme, llojin e pronarëve dhe elemente të lidhura me to, raporte financiare e raporte për proceset e punës së ASHK-së etj. 
8. Të dhënat parësore të ALBSCAD-it janë: 
a) dokumentacioni tekniko-ligjor i pasurisë së paluajtshme dhe dokumentacioni që administrohet në kuadër të proceseve kalimtare të pronësisë, i cili merret si drejtpërdrejt nga sistemi me aplikimin për shërbim nga platformat digjitale, ashtu edhe në format shkresor;
b) skedat digjitale të pasurive të paluajtshme; 
c) hartat kadastrale të pasurive të paluajtshme;
ç) aktet administrative (urdhra, vendime etj.) dhe aktet kadastrale të krijuara nga veprimtaria administrative e ASHK-së mbi pasuritë e paluajtshme. 
9. Të dhënat dytësore të ALBSCAD-it janë: 
a) të dhënat identifikuese për palët, subjektet dhe të tretët;
b) të dhënat nga ndërveprimi me sistemet që administrohen nga institucione të tjera. 
10. Përdoruesit e bazës shtetërore të të dhënave kadastrale janë të përcaktuara në këto nivele:
a) Administratori i sistemit, i cili administron bazën e të dhënave, në përputhje me aktin e krijimit;
b) Audituesi, i cili mbikëqyr të dhënat kadastrale;
c) Redaktuesi, i cili plotëson të dhënat kadastrale;
ç) Lexuesi, i cili konsulton të dhënat.
Për nivelet e përdoruesve të përcaktuar nga shkronja “b” deri në “ç”, të kësaj pike, funksionet dhe të drejtat janë në përputhje me pozicionin e punës dhe rregulloren e brendshme të funksionimit të Agjencisë Shtetërore të Kadastrës. 
III. KRITERET DHE RREGULLAT PËR PAJISJE ME KOD HYRJEJE DHE SUBJEKTET QË KANË AKSES NË ALBSCAD
11. Institucionet shtetërore që ushtrojnë ndjekjen penale dhe agjencitë ligjzbatuese kanë akses të drejtpërdrejtë si përdorues në bazën shtetërore të të dhënave kadastrale, ALBSCAD. Lista e institucioneve është sipas aneksit 1, që i bashkëlidhet këtij vendimi dhe është pjesë përbërëse e tij.

12. E drejta e hyrjes në ALBSCAD mundësohet me paraqitjen e kërkesës nga institucioni përkatës dhe, brenda 2 (dy) ditëve nga paraqitja e saj, Drejtoria e Përgjithshme e ASHK-së pajis institucionin me kodin hyrës.
13. Me pajisjen me kodin hyrës, institucionet sipas aneksit 1, të këtij vendimi, kanë drejtë të konsultojnë të dhënat e ALBSCAD-it dhe të printojnë ekstrakte. Për noterët publikë, e drejta e leximit dhe e printimit të ekstrakteve që tregojnë gjendjen juridike të pasurive të paluajtshme bëhet vetëm pasi të jetë marrë autorizimi me shkrim nga pala e interesuar, sipas përcaktimeve të nenit 126, të ligjit nr. 110/2018, “Për noterinë”.
14. ALBSCAD-i aksesohet vetëm nga persona të autorizuar të institucionit përkatës dhe vetëm nga sistemet e administruara e të miratuara nga ASHK-ja. Të dhënat e personit të autorizuar i njoftohen Agjencisë Shtetërore të Kadastrës për të mundësuar pajisjen me kodin e hyrjes dhe për të vënë në dispozicion kredencialet e përdoruesit. 
15. Në asnjë rast kodi hyrës nuk mund t’u bëhet i ditur personave të tretë, të ndryshëm nga personi i autorizuar, pa njoftuar më parë ASHK-në, e cila ka për detyrë të verifikojë kriteret. Ndryshimi i personit të autorizuar nga institucioni përkatës bëhet sipas pikës 12, të këtij vendimi.
16. Institucionet që përdorin ALBSCAD-in kanë këto detyrime:
a) të përcaktojnë personat e autorizuar, që do të kenë të drejtën e përdorimit të sistemit për bazën digjitale të të dhënave kadastrale dhe t’ia njoftojnë atë ASHK-së;
b) të përdorin bazën digjitale të të dhënave kadastrale vetëm për qëllime të përmbushjes së detyrave funksionale, duke zbatuar legjislacionin në fuqi.
17. Shërbimet kadastrale për subjektet e interesuara (personat juridikë/fizikë, vendas apo të huaj), duke përfshirë edhe institucionet publike, ofrohen pas kërkesës për shërbime kadastrale në rrugë digjitale online, nëpërmjet platformës e-Albania, duke iu nënshtruar procedurave të parashikuara në vendimin nr. 389, datë 13.5.2020, të Këshillit të Ministrave, “Për miratimin e listës dhe të tarifave të shërbimeve kadastrale”.
18. Personat juridikë/fizikë, vendas apo të huaj, që kanë të drejtën për të pasur akses në portalin qeveritar e-Albania, mund të marrin dokumente kadastrale elektronike në mënyrë të drejtpërdrejtë, pasi kanë marrë pëlqimin e subjekteve, që figurojnë të regjistruar si pronarë të pasurisë së paluajtshme.
19. ASHK-ja garanton pasurimin me të dhëna të bazës shtetërore të të dhënave kadastrale, si dhe funksionimin normal, pa ndërprerje, të sistemeve të cilat bëjnë të mundur përdorimin e ALBSCAD-it. 
[bookmark: _Hlk58542498]20. Institucionet, që kanë të drejtën e përdorimit të ALBSCAD-it, paraqesin kërkesën për pajisje me kod hyrës sipas aneksit 2, që i bashkëlidhet këtij vendimi dhe është pjesë përbërëse e tij. 
IV. DISPOZITA KALIMTARE DHE TË FUNDIT
21. Agjencia Shtetërore e Kadastrës, brenda 8 (tetë) muajve nga hyrja në fuqi e këtij vendimi, duhet të mundësojë të drejtën e institucioneve për marrjen e ekstrakteve nga baza shtetërore e të dhënave kadastrale.
22. Deri në përfundimin e procesit të integrimit të bazave të të dhënave të administruara nga ish-ZRPP-ja, ish-ALUIZNI dhe ish-AITPP-ja, komponentët e software-it dhe hardware-it do të jenë sipas vendimit nr. 375, datë 6.6.2012, të Këshillit të Ministrave, “Për krijimin, regjistrimin, mënyrën e funksionimit, të administrimit e të ndërveprimit dhe për sigurinë e sistemit të regjistrimit të pasurive të paluajtshme (ALBSReP)”, dhe bazat aktuale të të dhënave do të funksionojnë të ndara.
23. Vendimet e Këshillit të Ministrave nr. 375, datë 6.6.2012, “Për krijimin, regjistrimin, mënyrën e funksionimit, të administrimit e të ndërveprimit dhe për sigurinë e sistemit të regjistrimit të pasurive të paluajtshme (ALBSReP)”, (përveç anekseve 1 dhe 2); nr. 390, datë 6.6.2012, “Për përcaktimin e subjekteve që kanë të drejtën e aksesit në regjistrin elektronik të pasurive të paluajtshme (ALBSReP)”; dhe nr. 496, datë 1.8.2012, “Për përcaktimin e rregullave dhe të procedurave të ushtrimit të së drejtës së aksesit për personat juridikë/fizikë, vendas apo të huaj, në sistemin elektronik të pasurive të paluajtshme”, shfuqizohen. 
[bookmark: _GoBack]24. Ngarkohet Agjencia Shtetërore e Kadastrës për zbatimin e këtij vendimi.
Ky vendim hyn në fuqi pas botimit në Fletoren Zyrtare.

ZËVENDËSKRYEMINISTËR
Erion Braçe
[bookmark: _Hlk58582460]Aneks 1

LISTA E INSTITUCIONEVE QË KANË TË DREJTËN E PËRDORIMIT TË SISTEMIT TË TË DHËNAVE KADASTRALE

	1.
	Ministritë

	2.
	Bashkitë

	3.
	Gjykatat e çdo niveli

	4.
	Prokuroritë e çdo niveli

	5.
	Policia e Shtetit

	6.
	Organet që ushtrojnë kontrollin kalimtar të gjyqtarëve dhe prokurorëve

	7.
	Organet që ushtrojnë kontrollin kalimtar të Policisë së Shtetit

	8.
	Organet e gjyqësorit

	9.
	Drejtoria e Përgjithshme e Parandalimit të Pastrimit të Parave

	10.
	Inspektorati i Lartë i Deklarimit dhe Kontrollit të Pasurive dhe Konfliktit të Interesave

	11.
	Agjencia e Administrimit të Pasurive të Sekuestruara dhe Konfiskuara

	12.
	Avokatura e Shtetit

	13.
	Agjencia e Zhvillimit të Territorit

	14.
	Agjencia Kombëtare e Planifikimit të Territorit

	15.
	Drejtoria e Përgjithshme e Tatimeve

	16.
	Drejtoria e Përgjithshme e Doganave

	17.
	Qendra Kombëtare e Biznesit

	18.
	Autoriteti Shtetëror për Informacionin Gjeohapësinor (ASIG)

	19.
	Drejtoria e Përgjithshme e Përmbaruesve Gjyqësorë Shtetërorë

	20.
	Agjencia Shqiptare e Zhvillimit të Investimeve (AIDA)

	21.
	Agjencia Kombëtare e Mjedisit

	22.
	Agjencia e Trajtimit të Kredive

	23.
	Noterët

	24.
	Avokati i Popullit

	25.
	Agjencia Shtetërore e Shpronësimit

	26.
	Agjencia e Trajtimit të Pronave

	27.
	Agjencia e Menaxhimit të Burimeve Ujore

	28.
	Agjencia Kombëtare e Bregdetit

	29.
	Autoriteti Rrugor Shqiptar

	30.
	Shërbimi Social Shtetëror

	31.
	Drejtoria e Drejtimit të Pronës Publike

	32.
	Operatori i Shpërndarjes së Energjisë Elektrike

	33.
	Ujësjellës-Kanalizime sh.a.

	34.
	Enti Kombëtar i Banesave

	35.
	Administratori i Shoqërive Huamarrëse

	36.
	Instituti Kombëtar i Trashëgimisë Kulturore

	37.
	Instituti Kombëtar i Regjistrimit të Trashëgimisë Kulturore

	38.
	Agjencia Kombëtare e Pyjeve

	39.
	Agjencia Kombëtare e Zonave të Mbrojtura







Aneks 2

FORMULAR KËRKESE PËR PAJISJE ME KOD HYRËS NË SISTEMIN E TË DHËNAVE KADASTRALE

	Emri i përdoruesit:

	Mbiemri i përdoruesit:

	Dhoma e përdoruesit:

	Adresa e përdoruesit:

	Email-i i përdoruesit:

	NID/NTUIS:

	Telefon zyre:

	Telefon celular:

	UserName:



Përdoruesi/Administratori




4

